
Innledning

Universitetsdirektøren har utarbeidet forslag til overordnede språkpolitiske retningslinjer for Universitetet i Tromsø (se vedlegg 1). Utkastet har vært på intern høring. Universitetsstyret bes i denne saken om å ta stilling til det foreliggende forslaget til retningslinjer.

Bakgrunn

Den anglo-amerikanske innflytelsen i forskning og utdanning ved de norske universitetene har vært stor i siste halvdel av 1900-tallet. I takt med internasjonaliseringen tas også engelsk språk i bruk i økende grad i undervisning og forskningspublisering. Universitets- og høgskolesektoren har et særlig ansvar for å ivareta norsk språk og kultur. Utvikling og bruk av norsk fagspråk og terminologi i alle fagmiljø er et særlig viktig element. Behovet for en aktiv språkpolitikk for å opprettholde og videreutvikle norsk som et fullverdig vitenskapsspråk, har derfor blitt diskutert de siste årene. Språkrådet har utarbeidet språkstrategien Norsk i hundre! (2005) og Universitets- og høgskolerådet (UHR) har vært initiativtaker til innstillingen Framlegg til ein språkpolitikk for universitet og høgskolar i Noreg (2006). Videre har Universitetet i Oslo og Universitetet i Bergen utarbeidet egne språkpolitiske innstillinger (hhv ”Snart to hundre”, 2006 og ”Både i pose og sekk”, 2007). 

Omfattende forskning viser at det beste språklige utgangspunktet for læring er bruk av morsmålet. Undervisning på norsk er derfor det mest formålstjenlige for studenter med norsk som morsmål. Dette må samtidig balanseres mot behovet for å kunne kommunisere internasjonalt, da høgere utdanning i Norge er en del av et internasjonalt utdannings-, forsknings- og arbeidsmarked.

Universitetsdirektørens forslag til språkpolitiske retningslinjer for Universitetet i Tromsø er i hovedtrekk utformet på bakgrunn av UHRs anbefalinger til språkpolitiske retningslinjer for sektoren, og er delt inn i følgende fire områder: (1) Utdanning; (2) Forskning; (3) Formidling og samfunnskontakt og (4) Administrasjon og informasjon. 
Universitetet har lenge hatt bestemmelser som regulerer undervisnings- og eksamensspråket for både norsk- og engelskspråklige studietilbud, men har ikke tidligere hatt bestemmelser for administrasjons-, forsknings- og formidlingsspråk. 
Intern høring

Forslaget ble sendt på høring til alle avdelinger, sentre og Studentstyret i brev av 29.03.07 med høringsfrist 11.05.07. 

Universitetsdirektøren har mottatt svar fra alle fakultet/NFH unntatt Det samfunns​vitenskapelige fakultet. Det foreligger også høringsuttalelser fra Universitetsbiblioteket og Institutt for arkeologi. Samtlige høringsuttalelser er samlet i vedlegg 2.

Slik saken står etter høringen, finner universitetsdirektøren det hensiktsmessig å dele den videre saksutredningen i to hoveddeler:
I. Språkpolitikk knyttet til forskning, formidling og administrasjon 

II. Språkpolitikken knyttet til undervisning og eksamen (tilhørende området ”Utdanning” i retningslinjene)

I. Språkpolitikk knyttet til forskning, formidling og administrasjon

De fleste høringsinstansene har ikke kommentert de avsnittene i retningslinjene som dreier seg om forskning, formidling og administrasjon. Universitets​direktøren går dermed ut fra at det er allmenn tilslutning til disse delene.

Det matematisk-naturvitenskapalige fakultet har én konkret merknad. Under retningslinjenes avsnitt ”Forskning” heter det: ”Doktorgradsavhandlinger som blir skrevet på et internasjonalt språk, skal ha et fyldig sammendrag på norsk”. Fakultetet ser behovet for å kunne formidle forsknings​resultater på norsk, men er usikker på om et fyldig sammendrag er riktig løsning. Fakultetet mener at et slikt krav vil være vanskelig å oppfylle for studenter med et annet morsmål enn norsk, og at dette dermed vil medføre økte omkostninger for fakultetet, som i slike tilfeller må betale for oversettelse. Fakultetet foreslår på denne bakgrunn at et sammendrag på maksimalt to sider skal foreligge på norsk i engelskspråklige avhandlinger, og vice versa.

En viktig intensjon bak kravet om et fyldig sammendrag på norsk er å sikre at den norske fagterminologien blir holdt ved like og videreutviklet. Skal sammendraget ha noen hensikt, må det ha et visst omfang. Et sammendrag på maksimalt to sider kan synes lite. Universitetsdirektøren foreslår derfor at et slikt sammendrag skal være på minimum to sider.

II: Språkpolitikk knyttet til undervisning og eksamen

Mat.nat.-fak særlig, men delvis også Med.fak og NFH, har lenge ønsket å endre gjeldende bestemmelser for undervisnings- og eksamensspråk ved UiT. Siden universitetsdirektøren foreslår å beholde vesentlige elementer av de tidligere bestemmelsene også i de nye retningslinjene, er de nevnte fakultetene kritisk til disse delene av retningslinjene. Universitetsdirektøren vil nedenfor gjøre rede for de ulike posisjonene.

Universitetsdirektørens forslag

I høringsforslaget fra universitetsdirektøren heter det om undervisning og eksamen: 

”Undervisningsspråket skal normalt være norsk. For å oppnå instrumentelle mål om å utvikle kompetanse i engelsk fagspråk hos norskspråklige studenter, eller integrere studenter med annet morsmål enn norsk eller annet skandinavisk språk, kan undervisningsspråket  være engelsk. Undervisningsspråk skal angis som obligatorisk informasjon i alle emnebeskrivelser og studieplaner. 

Avdelingene velger selv hvilket språk som skal benyttes ved eksamen, men studenter bør ikke være nødt til å skrive eksamenssvar på engelsk i emner der dette ikke er en del av egenarten til eller læringsmålet med emnet. Eksamensspråk skal angis som obligatorisk informasjon i alle emnebeskrivelser og studieplaner.”

I henhold til dette forslaget kan hele studieprogram bli undervist på engelsk (det vi ofte kaller genuine engelskspråklige program), men også utvalgte emner i et norskspråklig program kan undervises på engelsk. Foreliggende forslag til retningslinjer åpner med andre ord for at undervisningen kan være engelsk også på de ordinære emnene. Men det kreves forutsigbarhet i forhold til hvilket undervisnings​språk og eksamensspråk som skal gjelde for et gitt studietilbud: studenter og ansatte/lærere skal på forhånd vite hvilket språk som skal benyttes i undervisningen og til eksamen. Forslaget innebærer at informasjon om undervisnings- og eksamensspråk skal være med som obligatorisk informasjon i alle emnebeskrivelser og studieplaner. Kravet til eksamensspråk skal imidlertid ikke være absolutt; norske studenter kan gis anledning til å skrive eksamensbesvarelsen på norsk selv om undervisningen har vært gitt på engelsk. Bestemmelser om dette skal også tas inn i beskrivelsen av studieprogrammet eller i emnebeskrivelsen. En klar underliggende forutsetning er imidlertid at fakultet/fagmiljø/programstyrer skal ha et bevisst forhold til valg av både undervisnings- og eksamensspråk.
Realfagfakultetenes (Mat.nat.-fak, Med.fak og NFH) synspunkter

Realfagsfakultetene ønsker å praktisere ordningen ”engelsk ved behov”. Ordningen innebærer at undervisningsspråket for emner i de norske studieprogrammene kan være engelsk dersom en eller flere utenlandske studenter melder seg opp i et gitt emne. Frist for emnepåmelding er 1. februar (vår)/1. september (høst). Dette innebærer at valg av undervisningsspråk i praksis skjer ved undervisningsstart. 

Mat.nat.-fak, og også i noen grad Med.fak, har tradisjon for å ha såkalte engelskspråklige dubletter av norske studieprogram. Det vil si at samme program eksisterer både som et norskspråklig- og engelskspråklig program. Dersom en student med utenlandsk utdanningsbakgrunn søker opptak til et norsk studieprogram, men ikke fyller departementets opptaksforskrift mht krav om norsk tilsvarende 3.klasse på videregående skole, kan vedkommende tas opp på den engelskspråklige dubletten/skyggeprogrammet. Studentene får imidlertid felles undervisning. Den vil da bli gitt på engelsk til alle, uansett hvilket program studentene er tatt opp til. 

Realfagsfakultetene står samlet om et ønske om ordningen ”engelsk ved behov”. Begrunnelsene er noe ulike, men alle legger stor vekt på at den muliggjør en fleksibel og ressursbesparende måte å rekruttere studenter. 

Med.fak fremholder at en del realfaglige emner er av en så ”grunnleggende natur” at de må inngå i både norsk- og engelskspråklige studieprogram. Opphør av ordningen ”engelsk ved behov” vil dermed gjøre det helt nødvendig å ha dubletter (én norsksspråklig og én engelskspråklig variant), noe som vil medføre unødig bruk av administrative og vitenskapelige ressurser, og at den totale emneporteføljen ved UiT faktisk vil øke dersom forslaget blir gjennomført.

NFH har et genuint engelskspråklig program (Master in International Fisheries Management). Fakultetet har ikke opprettet dubletter av de norske mastergradsprogrammene. De peker på at Mat.nat.-fak har et rekrutteringsfortrinn sammenlignet med NFH, fordi dette fakultet har engelsksspråklige dubletter av nesten alle sine mastergradsprogram. Innenfor gjeldende retningslinjer mener NFH at den eneste måten de kan ta opp konkurransen om studentene med Mat.nat.-fak, vil være at også NFH oppretter dubletter av flesteparten av sine ordinære mastergradsprogram. NFH erkjenner imidlertid at universitetsstyret gjennom sine styringssignaler har sagt at det ikke er ønskelig å duplisere de norske studieprogrammene, og videre at universitetsstyret har pålagt Mat.nat.-fak å nedlegge sine engelsksspråklige dubletter. 
De øvrige enhetenes synspunkter

Det juridiske fakultet, Det humanistiske fakultet, Institutt for arkeologi og Universitetsbiblioteket har ingen merknader når det gjelder språkpolitikken knyttet til undervisning og eksamen. 

Universitetsdirektøren gjør oppmerksom på at SV-fak har totalt tre engelskspråklige program. Ingen av disse har norske paralleller. SV-fak har også spesielle emner for utenlandske søkere og utvekslingsstudenter som kommer på kortere studieopphold fra samarbeidsuniversitet. Eksempler som kan nevnes, er Arctic Norway (30 studiepoeng) og The Sami Nation (10 studiepoeng). Universitetsdirektøren kjenner ikke til at dette fakultetet eller Hum.fak og Jur.fak ønsker den typen ordninger som er drøftet ovenfor.

Universitetsdirektørens vurderinger 

I denne saken er det flere hensyn som står mot hverandre. Det ene er ønsket fra særlig Mat.nat.-fak om ”engelsk ved behov” som gjør det mulig å rekruttere utenlandske studenter som ikke fyller opptakskravet til norskspråklige studier. På den annen side står behovet for kvalitativ god undervisning på morsmålet, forutsigbarhet for studenter og lærere og mulighet for å gå målrettet ut i verden for å rekruttere studenter til noen få, utvalgte engelskspråklige studier som er tilrettelagt for en internasjonal studentgruppe (jf studieprogrammene på UNIS). 

Universitetsdirektøren har forståelse for realfagsfakultetenes argumentasjon om fleksibilitet og ordninger som ivaretar deres ønske om å kunne rekruttere studenter med både norsk og utenlandsk utdanningsbakgrunn på en enkel måte. Spørsmålet er imidlertid om realfagsfakultetenes ønsker om løsninger/ordninger er en god måte for å forvalte og videreutvikle universitetets utdanningstilbud. Universitets​direktøren er av den oppfatning at det tvert om kan være enklere å rekruttere utenlandske studenter til en fast/gitt portefølje engelskspråklige studietilbud. Samtidig er det viktig å presisere at også universitetsdirektørens forslag innebærer at emner og program kan tilbys på engelsk. Men dette må være planlagt og forutsigbart. Både studenter og ansatte kan se i emne- og/eller programbeskrivelsene at nettopp dette utdanningstilbudet blir gitt på engelsk. Studentene skal også få informasjon om eksamensspråket på forhånd ved å lese emnebeskrivelsene.

UHR anbefaler at undervisningsopplegg på engelsk skal være målrettet og instrumentelt grunngitt. Slik undervisning bør i følge UHR være knyttet til visse emner – og språket bør være valgt fordi det nettopp er mange fremmedspråklige studenter der, eller fordi man nettopp der ønsker å utvikle kompetansen i engelsk fagspråk hos studentene. 

Universitetsdirektøren står fast på sin vurdering om at ”engelsk ved behov” ikke er en god ordning for å videreutvikle studietilbudet ved UiT, verken ut fra rekrutteringshensyn eller undervisnings- og språkhensyn.  Universitetsdirektøren vil også vise til at det har kommet en del reaksjoner på denne praksisen, ikke bare fra studenter, men også fra lærere som ikke synes det er pedagogisk forsvarlig å skulle gi undervisningen på engelsk på kort varsel. Vi kan ikke se bort fra at det finnes norske studenter som ikke tar emner der de risikerer at undervisningen foregår på engelsk.

I denne saken må universitetsstyret foreta en avveining mellom et behov for rekruttere studenter her og nå, og et mer langsiktig, systematisk arbeid knyttet både til rekruttering av internasjonale studenter til engelsksspråklige program, språkpolitikk og utdanningskvalitet. Dette er et vanskelig valg: 

· Skal UiT, som et lite universitet, utvikle og markedsføre et fåtall internasjonale, engelsksspråklige studieprogram, med faglig innhold som tydelig får fram universitetets faglige profil innen forskning og utdanning, og en fast portefølje med engelskspråklige emner som tilbys jevnlig for alle studenter innenfor alle fagområder, inklusive utvekslingsstudenter fra universitet vi har samarbeidsavtaler med? 

Eller

· Skal UiT satse bredt, og på en mer ”ad-hoc”–preget måte la mange program og emner være tilgjengelig for studenter med utenlandsk utdanningsbakgrunn som måtte vise sin interesse, men der det vil være vanskelig å drive en markedsrettet rekruttering i utlandet?

Praksis ved universitetene i Bergen og Oslo

I følge språkstrategiene til både Universitetene i Oslo og Universitetet i Bergen skal det arbeides for å unngå ”engelsk ved behov”. Universitetet i Bergen begrunner dette med at ordningen er uryddig, både fordi forelesere og studenter bør være informert på forhånd om undervisningsspråk, og i forhold til forvaltning av studentutveksling og samarbeidsavtaler. Universitetet i Oslos begrunnelse er at ordninger der man gir tilbud om engelsk undervisning dersom kun én person ønsker det, er uheldig fordi det svært ofte forringer kvaliteten på undervisningen, da foreleser ofte ikke er forberedt på å snakke engelsk, og kanskje heller ikke har gode nok engelskkunnskaper, og at flertallet av studentene av den grunn får nedsatt læringskvalitet. Oslo mener det er bedre å heller tilby egne emner der både undervisningsspråket og pensum er engelsk.
Universitetsdirektørens konklusjon
Universitetsdirektøren innstiller på at forutsigbarhet skal prege språkpolitikken ved UiT. Et bevisst forhold til språkbruken skal være grunnlaget for valg av undervisnings-, eksamens-, publiserings-, formidlings- og administrasjonsspråk. Ordningen ”engelsk ved behov” i utdanningen skal ikke lenger praktiseres. Universitetsdirektøren foreslår også at ordningen med engelskspråklige dubletter av norskspråklige studieprogrammer bør opphøre. UiT får ellers på denne måten en uheldig økning i antall programmer, og dette bidrar til at resultatene i viktige styringsparametere framstår som dårligere enn nødvendig for UiT (f.eks forholdstall studenter/program, gjennomsnittlig antall avlagte 60-studiepoengsenheter pr. program etc).

Innstilling til vedtak

Det framlagte forslag til språkpolitiske retningslinjer ved UiT vedtas.

Tromsø, 13.06.2007

